CELEX: 32015D0451
Language: el
Date: 2015-03-06 00:00:00
Title: Απόφαση (ΕΕ) 2015/451 του Συμβουλίου, της 6ης Μαρτίου 2015 , σχετικά με την προσχώρηση της Ευρωπαϊκής Ένωσης στη σύμβαση για το διεθνές εμπόριο των ειδών άγριας χλωρίδας και πανίδας που απειλούνται με εξαφάνιση (CITES)

19.3.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 75/1
            
         ΑΠΌΦΑΣΗ (ΕΕ) 2015/451 ΤΟΥ ΣΥΜΒΟΥΛΊΟΥ
   της 6ης Μαρτίου 2015
   σχετικά με την προσχώρηση της Ευρωπαϊκής Ένωσης στη σύμβαση για το διεθνές εμπόριο των ειδών άγριας χλωρίδας και πανίδας που απειλούνται με εξαφάνιση (CITES)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1, σε συνδυασμό με το άρθρο 218 παράγραφος 6 στοιχείο α),
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη την έγκριση του Ευρωπαϊκού Κοινοβουλίου (1),
   Εκτιμώντας τα ακόλουθα:
   
               (1)
            
            
               Η σύμβαση για το διεθνές εμπόριο των ειδών άγριας χλωρίδας και πανίδας που απειλούνται με εξαφάνιση (CITES) («Σύμβαση»), στην οποία 178 χώρες, μεταξύ των οποίων και όλα τα κράτη μέλη, αποτελούν συμβαλλόμενο μέρος, αποτελεί μείζονα διεθνή περιβαλλοντική νομική πράξη που αποσκοπεί στην προστασία των απειλούμενων ειδών πανίδας και χλωρίδας μέσω ελέγχων στο διεθνές εμπόριο δειγμάτων των ειδών αυτών.
            
         
               (2)
            
            
               Η τροποποίηση της Gaborone, που εγκρίθηκε σε ειδική διάσκεψη των συμβαλλομένων μερών στη Gaborone της Μποτσουάνα, το 1983, τροποποίησε το άρθρο XXI της σύμβασης έτσι ώστε η πρόσβαση στη σύμβαση, που προηγουμένως περιοριζόταν σε κράτη και μόνον, να είναι ανοικτή σε περιφερειακές οργανώσεις οικονομικής ολοκλήρωσης που έχουν συσταθεί από κυρίαρχα κράτη τα οποία έχουν αρμοδιότητα σε ό, τι αφορά τη διαπραγμάτευση, τη σύναψη και την εφαρμογή διεθνών συμφωνιών σε θέματα που τους έχουν μεταβιβασθεί από τα κράτη μέλη και που καλύπτονται από τη σύμβαση. Η τροποποίηση της Gaborone στη σύμβαση τέθηκε σε ισχύ στις 29 Νοεμβρίου 2013.
            
         
               (3)
            
            
               Τα θέματα που καλύπτονται από τη σύμβαση αφορούν κατά κύριο λόγο την προστασία του περιβάλλοντος. Οι διατάξεις της σύμβασης έχουν εφαρμοστεί ομοιόμορφα σε όλα τα κράτη μέλη από την 1η Ιανουαρίου 1984. Επιπροσθέτως, έχουν εκδοθεί κανόνες της Ένωσης με τη μορφή του κανονισμού (ΕΚ) αριθ. 338/97 του Συμβουλίου (2) και του κανονισμού (ΕΚ) αριθ. 865/2006 της Επιτροπής (3).
            
         
               (4)
            
            
               Η προσχώρηση της Ένωσης στη σύμβαση θα της επιτρέπει να συμμετέχει στις εργασίες της σύμβασης και θα δεσμεύει νομικά την Ευρωπαϊκή Ένωση και όλα τα κράτη μέλη της στην εφαρμογή και επιβολή της σύμβασης σε θέματα που εμπίπτουν στην αρμοδιότητά της. Θα δημιουργήσει επίσημες υπευθυνότητες στην Ευρωπαϊκή Ένωση έτσι ώστε αυτή, ως συμβαλλόμενο μέρος, να λογοδοτεί στα υπόλοιπα μέρη για την εκ μέρους της εφαρμογή της σύμβασης.
            
         
               (5)
            
            
               Η προσχώρηση της Ένωσης στη σύμβαση δεν θα επηρεάσει τον τρόπο με τον οποίο οι θέσεις για τη διάσκεψη των συμβαλλομένων μερών της CITES συμφωνούνται από την Ένωση και τα κράτη μέλη της, εντός του πεδίου των αντίστοιχων αρμοδιοτήτων τους, σύμφωνα με τις συνθήκες.
            
         
               (6)
            
            
               Οι θέσεις της ΕΕ και των κρατών μελών της για τη διάσκεψη των συμβαλλομένων μερών της σύμβασης θα εκφράζονται σύμφωνα με τη σχετική πρακτική στον τομέα των πολυμερών περιβαλλοντικών συμφωνιών, στο πεδίο των αντίστοιχων αρμοδιοτήτων τους, σύμφωνα με τις συνθήκες.
            
         
               (7)
            
            
               Η Ευρωπαϊκή Ένωση πρέπει κατά συνέπεια να προσχωρήσει στη σύμβαση,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η προσχώρηση της Ευρωπαϊκής Ένωσης στη σύμβαση για το διεθνές εμπόριο των ειδών άγριας χλωρίδας και πανίδας που απειλούνται με εξαφάνιση (CITES) εγκρίνεται εκ μέρους της Ένωσης.
   Το κείμενο της σύμβασης επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου ορίζει το πρόσωπο που εξουσιοδοτείται να προβεί, εξ ονόματος της Ευρωπαϊκής Ένωσης, στην κατάθεση της πράξης προσχώρησης που προβλέπεται στο άρθρο ΧΧΙ παράγραφος 1 της σύμβασης, προκειμένου να εκφραστεί η συναίνεση της Ευρωπαϊκής Ένωσης να δεσμευθεί από τη σύμβαση. Κατά την κατάθεση της πράξης προσχώρησης, το ορισθέν πρόσωπο καταθέτει τη δήλωση που παρατίθεται στο παράρτημα της παρούσας απόφασης, σύμφωνα με το άρθρο XXI παράγραφος 3 της σύμβασης.
   Άρθρο 3
   Η παρούσα απόφαση αρχίζει να ισχύει την ημερομηνία έκδοσής της (4).
   
      Βρυξέλλες, 6 Μαρτίου 2015.
      
         
            Για το Συμβούλιο
         
         
            Ο Πρόεδρος
         
         K. GERHARDS
      
   
   
      (1)  Έγκριση της 16ης Δεκεμβρίου 2014 (δεν έχει δημοσιευθεί ακόμη στην Επίσημη Εφημερίδα).
   
      (2)  Κανονισμός (ΕΚ) αριθ. 338/97 του Συμβουλίου, της 9ης Δεκεμβρίου 1996, για την προστασία των ειδών άγριας πανίδας και χλωρίδας με τον έλεγχο του εμπορίου τους (ΕΕ L 61 της 3.3.1997, σ. 1).
   
      (3)  Κανονισμός (ΕΚ) αριθ. 865/2006 της Επιτροπής, της 4ης Μαΐου 2006, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 338/97 του Συμβουλίου για την προστασία των ειδών άγριας πανίδας και χλωρίδας με τον έλεγχο του εμπορίου τους (ΕΕ L 166 της 19.6.2006, σ. 1).
   
      (4)  Η ημερομηνία έναρξης ισχύος της σύμβασης για την Ευρωπαϊκή Ένωση θα δημοσιευθεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.
   
      ΠΑΡΑΡΤΗΜΑ
      
         ΔΗΛΩΣΗ ΤΗΣ ΕΥΡΩΠΑΙΚΗΣ ΕΝΩΣΗΣ ΣΥΜΦΩΝΑ ΜΕ ΤΟ ΑΡΘΡΟ XXI (ΠΑΡΑΓΡΑΦΟΣ 3) ΤΗΣ ΣΥΜΒΑΣΗΣ ΓΙΑ ΤΟ ΔΙΕΘΝΕΣ ΕΜΠΟΡΙΟ ΤΩΝ ΕΙΔΩΝ ΑΓΡΙΑΣ ΧΛΩΡΙΔΑΣ ΚΑΙ ΠΑΝΙΔΑΣ ΠΟΥ ΑΠΕΙΛΟΥΝΤΑΙ ΜΕ ΕΞΑΦΑΝΙΣΗ
      
      Η Ευρωπαϊκή Ένωση δηλώνει ότι, σύμφωνα με τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192, πρώτη παράγραφος, είναι αρμόδια για τη σύναψη διεθνών συμφωνιών που συμβάλλουν στην επίτευξη των ακόλουθων στόχων, και για την εκπλήρωση των υποχρεώσεων που απορρέουν από αυτές:
      
                  —
               
               
                  διατήρηση, προστασία και βελτίωση της ποιότητας του περιβάλλοντος,
               
            
                  —
               
               
                  προστασία της υγείας του ανθρώπου,
               
            
                  —
               
               
                  συνετή και ορθολογική χρησιμοποίηση των φυσικών πόρων,
               
            
                  —
               
               
                  προώθηση, σε διεθνές επίπεδο, μέτρων για την αντιμετώπιση των περιφερειακών ή παγκόσμιων περιβαλλοντικών προβλημάτων, συμπεριλαμβανομένης της αλλαγής του κλίματος.
               
            Η Ευρωπαϊκή Ένωση δηλώνει ότι έχει ήδη θεσπίσει νομικές πράξεις, δεσμευτικές για τα κράτη μέλη της, που καλύπτουν θέματα που διέπονται από την παρούσα σύμβαση, ιδίως αλλά όχι μόνον, τον κανονισμό (ΕΚ) αριθ. 338/97 του Συμβουλίου για την προστασία των ειδών άγριας πανίδας και χλωρίδας με τον έλεγχο του εμπορίου τους και την εφαρμογή του κανονισμού (ΕΚ) αριθ. 865/2006 της Επιτροπής.
      Επιπλέον η Ευρωπαϊκή Ένωση δηλώνει ότι είναι υπεύθυνη για την εκτέλεση των υποχρεώσεων αυτών οι οποίες απορρέουν από τη σύμβαση για το διεθνές εμπόριο των ειδών άγριας χλωρίδας και πανίδας που απειλούνται με εξαφάνιση και καλύπτονται από την ισχύουσα νομοθεσία της Ευρωπαϊκής Ένωσης.
      Η άσκηση των ενωσιακών αρμοδιοτήτων, από τη φύση της, εξελίσσεται συνεχώς.